section_heading: Vojnopomorske zastave
paragraph_text: Hrvatski ratni brodovi viju krmenu zastavu na krmenom stijegu, a za vrijeme plovidbe na glavnom brodskom jarbolu. Pri isplovljenju u trenutku otpuštanja veza spušta se s krmenog stijega i istodobno diže na glavnom brodskom jarbolu, a pri uplovljenju u trenutku prihvata veza spušta se s glavnog brodskog jarbola i istodobno diže na krmenom stijegu. Motorne brodice i brodice na vesla viju zastavu na krmenom stijegu, dok brodice na jedra viju krmenu zastavu na vidljivom mjestu krmenog dijela. Krmena zastava mora biti podignuta do vrha stijega, a iznimno, krmena i pramčana zastava viju se na pola stijega u skladu s odredbama Pravilnika o obredima u Oružanim snagama Republike Hrvatske (izražavanje žalosti). Ratni brodovi Republike Hrvatske viju krmenu zastavu i tijekom borbe na moru. Ako se tijekom plovidbe i borbe na moru uništi ili otkine, na njezino se mjesto ili na neko drugo prikladno mjesto mora odmah istaknuti nova. Vezani ili usidreni ratni brodovi Republike Hrvatske viju krmenu zastavu od osam sati ujutro do sunčeva zalaska, a nakon sunčeva zalaska samo kada je potrebno radi pokazivanja državne pripadnosti broda. Na brodici koja pripada brodu krmena se zastava vije kada je brodica u plovidbi, kao i kada brod kojem brodica pripada vije pramčanu zastavu (samo kad je časnik u brodici). Na brodici koja ne pripada brodu krmena se zastava vije kada je brodica u plovidbi, kao i blagdanom, te uvijek kada ostali ratni brodovi Republike Hrvatske viju pramčanu zastavu.